Broj: 711-I-1799-M-319/22-02-19

Zagreb, 08. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Franka Gržetića, direktora-člana Uprave trgovačkog društva EKO-MURVICA d.o.o.,** za davanjem mišljenja Povjerenstva,na 179. sjednici održanoj dana 08. srpnja 2022.g. donosi sljedeće

**MIŠLJENJE**

**Sukladno odredbama ZSSI-a nema zapreke da trgovačko društvo EKO-MURVICA d.o.o., u kojem obveznik Franko Gržetić obnaša dužnost direktora-člana Uprave, nastavi s pružanjem usluge prikupljanja komunalnog otpada za korisnika trgovačko društvo Nikola 1965 d.o.o., koje je u suvlasništvu obveznika i njegovog brata budući da se radi o aktivnosti započetoj prije no što je obveznik započeo s obnašanjem dužnosti.**

Obrazloženje

Zahtjev za mišljenjem podnio je obveznik Franko Gržetić, direktor-član Uprave trgovačkog društva EKO-MURVICA d.o.o. U Povjerenstvu zahtjev je zaprimljen 28. lipnja 2022.g. pod poslovnim brojem 711-U-6364-M-319/22-01-4, povodom kojeg se vodi predmet broj M-319/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u registar Trgovačkog suda u Rijeci utvrđeno je da je pod brojem MBS: 040325655, upisano trgovačko društvo EKO-MURVICA d.o.o., čiji su suosnivači Grad Crikvenica i Općina Vinodolska Općina, a osoba ovlaštena za zastupanje direktor Franko Gržetić, koji društvo zastupa samostalno i pojedinačno od 19. travnja 2021.g. Slijedom navedenog, povodom obnašanja dužnosti direktora trgovačkog društva u većinskom vlasništvu jedinica lokalne samouprave obveznik Franko Gržetić dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit može li trgovačko društvo EKO-MURVICA d.o.o., čiji je on direktor, nastaviti s uslugom prikupljanja komunalnog otpada trgovačkom društvu NIKOLA 1965 d.o.o. čiji su on i njegov brat vlasnici, a uz to je njegov brat i direktor društva budući da i to društvo posluje na području Grada Crikvenice te da je to jedini način prikupljanja otpada.

Povjerenstvo je od obveznika zatražilo podatak od kada trgovačko društvo EKO-MURVICA d.o.o. obavlja usluge odvoza otpada za trgovačko društvo Nikola 1965 d.o.o. te je obveznik rekao kako je to od 2014.g.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 5. istoga članka propisano je da se odredbe tog članka ne primjenjuju na aktivnosti na temelju poslovnih odnosa koji su zaključeni prije nego što je obveznik započeo s obnašanjem dužnosti. Započinjanjem obnašanja dužnosti obveznik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Člankom 9. ZSSI-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba te poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 3. propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je stavkom 4. propisano da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Uvidom u sudski registar Trgovačkog suda u Rijeci utvrđeno je da je pod brojem MBS: 040319710 upisano trgovačko društvo Nikola 1965 d.o.o. čiji su osnivači Marko i Franko Gržetić, a Marko Gržetić je i direktor navedenog trgovačkog društva.

Uvidom u Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada od 30 siječnja 2018.g. koju je donijelo Gradsko vijeće Grada Crikvenice utvrđeno je da je davatelj usluge trgovačko društvo EKO-MURVICA d.o.o.

Člankom 6. navedene Odluke propisano je da korisnik javne usluge može biti fizička osoba s prebivalištem na području Grada Crikvenice, fizička osoba koja povremeno boravi na području Grada Crikvenice te fizička i pravna osoba koja na području Grada Crikvenice obavlja gospodarsku djelatnost.

Člankom 55. navedene Odluke propisano je da se Ugovor o korištenju javne usluge smatra sklopljenim kada korisnik usluge dostavi davatelju usluge izjavu ili prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kada korisnik usluge ne dostavi davatelju javne usluge izjavu.

Uvidom u Odluku o obvezatnom korištenju komunalne usluge održavanja čistoće u dijelu koji se odnosi na skupljanje i odvoz komunalnog otpada od 21. svibnja 2010.g. utvrđeno je da je člankom 4. Odluke propisano kako je komunalno društvo dužno komunalnu uslugu pružati trajno i kvalitetno te osigurati budućnost korištenja komunalne usluge svim pravnim i fizičkim osobama koje proizvode komunalni otpad na području Grada Crikvenice.

Člankom 10. i 11. Zakona o komunalnom gospodarstvu („Narodne novine“, broj 68/18, 110/18, 32/20) propisano je da se obavljanje komunalnih djelatnosti i isporuke komunalnih usluga osigurava na razini koja je najbliža korisnicima (načelo supsidijarnosti) te da se pristup, dostupnost i korištenje komunalnih usluga osigurava svim korisnicima pod jednakim i nediskriminatornim uvjetima (načelo univerzalnosti i jednakosti pristupa).

Člankom 248. Zakona o obveznim odnosima („Narodne novine“, broj 35/05, 41/08, 125/11, 78/15, 29/18, 126/21) propisano je da ako je netko po zakonu obvezan sklopiti ugovor, zainteresirana osoba može zahtijevati da se takav ugovor sklopi bez odgađanja.

Povjerenstvo ističe kako se u konkretnom slučaju radi o iznimci članka 20. stavka 1. ZSSI-a budući da se temeljem članka 20. stavka 5. ZSSI-a radi o poslovnom odnosu između trgovačkog društva u kojem obveznik obnaša dužnost direktora-člana uprave i trgovačkog društva koje je u njegovom suvlasništvu koji je započeo prije njegovog stupanja na dužnost, odnosno prije nego li se isti, donošenjem novog ZSSI-a u prosincu 2021.g., smatrao obveznikom ovog Zakona.

Nadalje, potrebno je istaknuti i kako se radi o pružanju usluga koje je trgovačko društvo EKO-MURVICA d.o.o. dužno temeljem Zakona o obveznim odnosima sklopiti sa svakim korisnikom koji udovoljava uvjetima iz članka 6. Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada od 30 siječnja 2018.g. te da obveznik, kao zastupnik trgovačkog društva EKO-MURVICA d.o.o. nema diskrecijske ovlasti odlučivati kome će se pružiti navedena usluga.

Povjerenstvo međutim, napominje obvezniku, ukoliko se ubuduće nađe u situaciji diskrecijski odlučivati o načinu ili cijeni pružanja usluge odvoza komunalnog otpada određenim korisnicima, među kojima se nalazi i trgovačko društvo u njegovom suvlasništvu, da je dužan postupiti sukladno članku 9. ZSSI-a.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Franko Gržetić, elektroničkom dostavom
2. Objava na internetskoj stranici Povjerenstva
3. Pismohrana